b"\n_START_ARTICLE_\nB\xc3\xb2bila Vella\n_START_SECTION_\nArquitectura\n_START_PARAGRAPH_\nLa superf\xc3\xadcie constru\xc3\xafda \xc3\xa9s de 1.369 metres quadrats en planta baixa, amb un soterrani de 231 metres quadrats i una terrassa descoberta de 94,50 metres quadrats._NEWLINE_Conjunt fabril de la casa Miquel, Vincke i Meyer, separat nom\xc3\xa9s del nucli principal pel carrer de la Garriga, pel qual hi comunica. Degu\xc3\xa9 ser una ampliaci\xc3\xb3 poc posterior al dit nucli o feta al mateix temps, ja que segueix el mateix esquema: naus de dues plantes amb finestrals distribu\xc3\xafts en filades regulars, interiors coberts amb encavallades i frontons amb l'emblema primitiu de la casa. Hi destaca el pati central amb les antigues cavallerisses que creen una porxada amb arcs ornamentals, de rajol vist a sardinell, que tanquen per tres costats un pati quadrangular i s'adossen a un edifici de dues plantes del mateix moment. Tamb\xc3\xa9 t\xc3\xa9 inter\xc3\xa8s l'entrada al conjunt pel carrer Miquel, Vinke i Meyer, entre els extrems de dues naus i l'espai obert que precedeix el pati de les esmentades depend\xc3\xa8ncies. Les dites quadres i espais per a carruatges s\xc3\xb3n una edificaci\xc3\xb3 tractada amb un llenguatge diferent dels edificis pr\xc3\xb2piament fabrils.\n_START_SECTION_\nHist\xc3\xb2ria\n_START_PARAGRAPH_\nCan Mario fou una ind\xc3\xbastria capdavantera de la mecanitzaci\xc3\xb3. Joan Miquel i Avell\xc3\xad, \xc2\xabJoanet Mario\xc2\xbb, en fou el creador l'any 1900 amb socis alemanys, els quals es retiraren en el 1916. Es dedic\xc3\xa0 a tota mena d'especialitats aprofitant tots els recursos de la mat\xc3\xa8ria primera. El 1920 adquir\xc3\xad la gran factoria de Palam\xc3\xb3s. Fund\xc3\xa0 filials comercials a Nova York i Londres. El 1930 fou adquirida per la casa estatunidenca Armstrong Cork Company i el fundador es retir\xc3\xa0._NEWLINE_El 10 d'octubre de 1913 l'Ajuntament de Palafrugell va concedir el perm\xc3\xads per construir uns coberts en la zona entre els carrers de Miquel, Vincke i Meyer i el de la Lluna, que configurarien la zona de forns. Tota l'\xc3\xa0rea, tal com la coneixem actualment, a tot tardar ja quedaria enllestida durant l'any 1915._NEWLINE_El 2010 l'edifici es va adequar per convertir-lo en un espai firal per fer-hi activitats i fires, amb prioritat pels esdeveniments culturals i comercials._NEWLINE_Les primitives quadres conservades de la B\xc3\xb2bila Vella, actualment seu de l'Institut Catal\xc3\xa0 del Suro i de l'Associaci\xc3\xb3 d'empresaris Surers, despr\xc3\xa9s d'una acurada remodelaci\xc3\xb3."